L'alcalde de Gandia proposa un gran Pacte per la Vivenda amb una Mesa d'experts que consensue mesures per facilitar habitatge
08 abril 2025

## L'alcalde de Gandia proposa un gran Pacte per la Vivenda amb una Mesa d'experts que consensue mesures per facilitar habitatge08 abril 2025Última actualització: 08 abril 2025

![](../gestion/img/c06ad911c4e556d7c0bc574ed4e9ce9c9b71f1ee5717552de8ccacab8164c788.jpg)  
  

L’alcalde de Gandia, **José Manuel Prieto**, ha presidit aquest matí una reunió de la Mesa de Diàleg Social on han participat el regidor d’Habitatge, Salvador Gregori; la primera tinenta d’alcalde, **Alícia Izquierdo**; **Ramón Soler** i **Camilo Peiró**, en representació de FAES, i **Andrés Bermejo**, secretari general de la Unió Intercomarcal CCOO Ribera-Safor.

Durant la trobada, s’ha acordat la constitució de la **Mesa de la Vivenda,** que estarà composta per responsables municipals; un grup d’experts en infraestructures, habitatge, model de ciutat i projecció; els grups polítics amb representació en el plenari, a més dels agents econòmics i socials. Aquesta Mesa de l’Habitatge serà aprovada pel Consell Econòmic i Social.

Prieto, en este sentit, ha proposat un gran Pacte de Ciutat. “_En temps com els que vivim, és important arribar a consensos i, encara més, quan es tracta de la prioritat de les prioritats com és l’habitatge. Les forces polítiques i els agents socials hem de ser capaços d’aconseguir aquests acords_”, ha explicat Prieto, qui ha recordat que el Consistori ja ha posat en marxa mesures per intentar destensionar el mercat i incrementar l’oferta.  
“_Hem de tindre en compte que som una ciutat que creix en població, amb bons indicadors econòmics, i això ens converteix en una ciutat dinàmica i atractiva per a viure”. “Des de l’administració municipal ja hem demostrat que l’habitatge és una de les nostres prioritats i, més enllà de les incerteses, hem de complir el mandat ciutadà que demana acords des de l’estabilitat_”.

A més, la màxima autoritat municipal ha aprofitat la trobada per incidir en el nou paquet de mesures del Pla d’Habitatge, emmarcat en l’estratègia Avant Gandia i que ja va ser anunciat en les jornades “Habitatge _a Gandia: Reptes i Solucions”_, celebrades a l’Urbalab el passat 27 de març.  

**Aquestes noves mesures són les següents:**

1.  **Gandia, agent col·laborador de l’ICO**  
    L’Ajuntament es convertirà en agent col·laborador de l’Institut de Crèdit Oficial (ICO), facilitant informació, assessorament i tramitació de les línies de finançament disponibles. Açò permetrà a promotors i ciutadans accedir a avals i finançament privat, amb especial atenció als joves menors de 35 anys que busquen la seua primera vivenda. En aquest sentit, el passat divendres el president de l’ICO, Manuel Illueca, va impartir la conferència “_Instruments de Finançament per al Desenvolupament Empresarial_” on, junt amb l’alcalde, va abordar les diferents possibilitats de finançament que l’ICO pot oferir per al creixement i desenvolupament de les empreses i el teixit productiu.
    
2.  **Conversió de locals comercials en habitatges**  
    Es posarà en marxa un pla pilot per a permetre la reconversió de baixos comercials en habitatges en districtes com Benipeixcar, Beniopa, Raval i Grau. Aquesta mesura busca aprofitar espais en desús sense afectar les artèries comercials de la ciutat.
    
3.  **Major densificació habitacional**  
    S’establirà una circular interpretativa que permetrà augmentar el nombre d’habitatges per illa sense comprometre la qualitat de vida ni generar infravivenda. Aquest model aposta per una ciutat més compacta, optimitzant l’ús del sòl i garantint un equilibri en la distribució habitacional.
    

**Valoracions**

Després de la trobada, Peiró ha afirmat que “_sempre que ens reunim els agents socials, empresarials i públics s’obtenen resultats positius. Aquestes trobades generen idees per ampliar el parc d’habitatge, per la qual cosa tots en sortim beneficiats_”.

  
Soler ha incidit en la importància del grup de treball que es constituirà per “_posar-nos a treballar immediatament per intentar solucionar el problema de l’habitatge alhora que busquem alternatives de futur”_.

  
Finalment, Bermejo s’ha reafirmat en què “_el mercat de l’habitatge està tensionat i hem de prendre mesures per millorar-lo. Gandia està creixent i hem de donar resposta en forma de solucions que siguen beneficioses per a la ciutadania de Gandia_”.

  

**Mesures ja aplicades dins del Pla d’Habitatge**

1.  **Fiscals:**
    
    *   Bonificació del 95% de l’ICIO corresponent a l’impost de construcció per a habitatges de VPO (vivenda de protecció oficial).
        
    *   Ampliació, de 3 a 6 anys, de la bonificació del 50% de l’IBI de les noves VPO.
        
2.  **Patrimonials:**
    
    *   Posar a disposició de promotors i constructors parcel·les municipals per a promoure habitatge, tant en règim de propietat com en concessió.
        
    *   Adequar l’habitatge municipal buit per a venda i lloguer.
        
    *   Obtenir més subvencions de fons autonòmics, estatals i europeus per a la compra d’habitatge i la seua introducció al mercat.
        
3.  **Urbanístiques:**
    
    *   Modificar el PGOU per permetre la construcció d’habitatges mixtos (renda lliure i protegida).
        
    *   Iniciar l’estudi per zonificar la ciutat i permetre l’adequació del nombre de cotxeres en funció dels habitatges.
        

A totes aquestes iniciatives se sumaren el passat mes d’octubre dues noves mesures:

*   Oferir fins a 650 euros per a un segur d’impagament que cobrisca fins al desnonament de l’inquilí morós.
    
*   Un segur antivandalisme, que pot cobrir entre 6.000 i 8.000 euros en danys i fins a 600 euros per a l’adequació i posada a punt de l’immoble per a posar-lo al mercat.